Flemming Møller Mortensen (S), 2010-04-22:
Fra socialdemokratisk side arbejder vi meget målrettet i den her sag.
Vi skal have et nationalt vindmølletestcenter, og lad mig blot nævne to rigtig gode grunde hertil: for det første, fordi vindenergi er god energi, og vi skal have mere god energi, og for det andet, fordi Danmark er førende på vindområdet, og vi skal forsvare den position i forskning og produktion for at sikre arbejdspladser og indtjening til Danmark.
Vi vil fra socialdemokratisk side gøre alt, for at der skabes de bedst mulige forhold for vindindustriens fortsatte udvikling i og til glæde for Danmark.
Derfor er det en stor glæde, at alle i Folketinget støtter tanken bag etableringen af et testcenter i Danmark.
Lad mig blot nævne det helt lukkede VK-forløb uden dialog til nogen side her i Folketinget, at der er lavet en kontrakt med vindmølleindustrien, uden at der er sikret et flertal herfor, at der er blevet valgt ét sted til placeringen ud fra en meget snæver og politisk bestemt screeningsproces, at ingen alternative placeringer er beskrevet i projektbeskrivelsen, at de økonomiske forhold end ikke er på plads mellem finansministeren og vindmølleindustrien, at der ikke er blevet lyttet til, at hastværk som oftest er lastværk, og sluttelig at statsministeren og to miljøministre på meget hovmodig facon har forsøgt at presse Folketingets øvrige partier på plads uden dialog.
Og jeg kunne desværre blive ved ret længe med at nævne endnu flere negative eksempler i opremsningen.
Det helt overvejende problem er, at vi som opposition ikke har fået et nødvendigt beslutningsgrundlag stillet til rådighed fra regeringen i form af et eller flere reelle alternativer, hvorfor vi er blevet frataget muligheden for at vægte fordele og ulemper mod hinanden – et grundvilkår for en rigtig og kvalificeret beslutning.
Det er en helt uhørt, unødvendig, arrogant og uforståelig regeringsbeslutning netop set i lyset af vigtigheden for Danmark af en fortsat udvikling af vindmølleenergisektoren.
Før påske tog Socialdemokraterne sammen med SF kontakt til miljøministeren og bad om et hastemøde i forsøget på at få dialogen i gang.
Der blev lyttet, men inden vi nåede at få sat et klokkeslet på mødet, havde statsministeren været ude på et pressemøde og proklamere, at Østerild var stedet, samt at færdigbehandlingen af et endnu ukendt lovforslag skulle ske inden sommeren 2010.
Det var respektløst over for den vante forhandlingspraksis og den fremstrakte forhandlingshånd fra S og SF, og dermed var det blevet gjort langt vanskeligere at komme ind i en reel dialog, da alt var cementeret i beton af statsministeren.
Men her er dog ros til miljøministeren, for det lykkedes os at få et møde i stand, og Danmarks Naturfredningsforening og vindmølleindustrien blev også inviteret med til mødet med miljøministeren.
Tre alternative placeringer kom på bordet til en nærmere beskrivelse og vurdering.
Og endelig i går, onsdag, kunne alle partier mødes og drøfte: Hvad er det så vi gør for at kvalificere og fremadrette?
Stauning ved Ringkøbing Fjord og Kallesmærsk Hede ved Oksbøl er placeringer, der nu undergår en grundig bearbejdning og beskrivelse, så de kan komme til at fremstå som reelle alternative placeringsmuligheder og dermed sikre en kvalificeret udvælgelse af teststedet.
Vi er spændte, og vi er afventende.
Miljøministeren har lovet en hurtig, men ikke for hurtig, grundig og objektiv vurdering af, hvad der kan lade sig gøre, og hvad der ikke kan lade sig gøre på netop de her tre steder.
Når alle spørgsmål og usikkerhedsfelter således er blevet belyst tilfredsstillende, kan vi træffe afgørelsen her i Folketingssalen om, hvor testcenteret skal placeres.
Regeringen har virkelig gjort beslutningen helt unødig vanskelig ved at præsentere en så usammenhængende og ukvalificeret proces for hele anlægsloven, vel at mærke den største anlægslov i danmarkshistorien arealmæssigt set.
Vi håber nu, at de næste uger eller måneder netop vil kvalificere og lette den nødvendige beslutning.
Mellemkomsten i processen fra Socialdemokraternes og SF's side og den efterfølgende støtte fra Dansk Folkeparti og Det Radikale Venstre har klart været fremmende for det her håb.
Lad mig slutte med to konstateringer: For det første vil det, uanset hvor testcenteret bliver placeret, være forbundet med ulemper for såvel naturen som mennesker, og for det andet skal Danmark have et nationalt vindmølletestcenter af allerhøjeste kvalitet, og det skal placeres på det rigtige sted, hvor balancen, hensynet til naturen, vindmølleindustrien og mennesker, sikres bedst muligt.
Det er et klart socialdemokratisk ansvar, så S afventer nu den kommende udvalgsproces, inden vi kan give vores endelige holdning til lovforslaget til kende.